b'\n_START_ARTICLE_\nKrajinski park Kamen\xc5\xa1\xc4\x8dak, Hrastovec\n_START_PARAGRAPH_\nKrajinski park Kamen\xc5\xa1\xc4\x8dak, Hrastovec ima izjemen naravovarstveni pomen predvsem zaradi ohranjene povezanosti vodnega in gozdnega ekosistema. Za skupino dvo\xc5\xbeivk je to zelo pomembno, saj imajo tako na razpolago primerne vodne in kopenske habitate. Sega na obmo\xc4\x8dje ob\xc4\x8din Pesnica, Duplek in Lenart v Slovenskih goricah. Razprostira se na 851 ha povr\xc5\xa1ine.\n_START_SECTION_\nKamen\xc5\xa1\xc4\x8dak\n_START_PARAGRAPH_\nKamen\xc5\xa1\xc4\x8dak je gozdnati del Slovenskih goric, ki od ju\xc5\xbene in vzhodne strani oklepa grad Hrastovec. To je osamel kamnit otok plitvega osamelega krasa z vrta\xc4\x8dami in kra\xc5\xa1kimi izviri, ki je neobi\xc4\x8dajen pojav za ta del Slovenije. Razteza se v \xc5\xa1irini enega do dveh kilometrov od Dupleka do Hrastovca in sestavlja do 100 m debelo, ve\xc4\x8dkrat prelomljeno plo\xc5\xa1\xc4\x8do litotaminjskega apnenca.\n_START_SECTION_\nGrad Hrastovec\n_START_PARAGRAPH_\nGrad Hrastovec je danes namenjen pacientom Zavoda za du\xc5\xa1evno in \xc5\xbeiv\xc4\x8dno bolne. Manj\xc5\xa1a utrdba se omenja \xc5\xbee v 13. stoletju, grad pa \xc5\xa1ele po letu 1443. Grad s svojo mogo\xc4\x8dnostjo potrjuje to, kar so njegovi lastniki hoteli dati pri\xc5\xa1lekom \xc5\xbee na prvi pogled; da tu vladajo Herbersteini - ena namo\xc4\x8dnej\xc5\xa1ih plemi\xc5\xa1kih rodbin na Slovenskem. Ogledati si je mogo\xc4\x8de grajsko dvori\xc5\xa1\xc4\x8de, sicer pa je grajsko poslopje za ogled zaprto.\n_START_SECTION_\nReka Pesnica\n_START_PARAGRAPH_\nPesnica je neko\xc4\x8d z meandri vijugala ob robu Pesni\xc5\xa1ke doline in z zna\xc4\x8dilnim obvodnim rastlinstvom ustvarjala ugodne razmere za bogato \xc5\xbeivljenje ob reki. Danes je potok reguliran - uspeli so ohraniti le majhen kos stare Pesnice pod Hrastovcem.\n_START_SECTION_\nRibniki\n_START_PARAGRAPH_\nV okolicu gradu je ve\xc4\x8d skromnih ribnikov, ki so ostanki starih grajskih ribnikov. Ribnik Pristava in \xc5\xa0ikarjev ribnik sta le ribogojnici, za naravovarstvo pa je pomembnej\xc5\xa1i Ribnik Komarnik, ki je domovanje razli\xc4\x8dnih vrst vodnih ptic (galebi, divje race, labodi, liske, ponirki, ...)'